Is dit die einde van die Bulle se madeliefie?Die Bulls se drag vir 2018. (Foto: BBM) Dit klink of die Blou Bulle se geliefde madeliefie ná 80 jaar nie langer gaan bloei nie. Met die bekendstelling Woensdag deur die Blou Bulle-maatskappy van die Bulls se Superrugbydrag vir aanstaande seisoen is gemeld dat die verskaffer, Puma, ʼn nuwe embleem ontwerp het en dat al die bond se spanne – van Superrugby tot die o.19-reeks – vir die eerste keer dieselfde embleem sal voer. Dit gee aanleiding tot die leuse “Een erfenis, een familie, een droom, een embleem, een drag”. Die madeliefie verskyn nie op die nuwe embleem nie. Die bond, wat in 1938 as Noord-Transvaal tot stand gekom het, vier aanstaande jaar sy 80ste verjaardag en luidens sy verklaring word die oorspronklike kleure uit eerbetoon weerspieël in die ligblou voorpant en wit agterpant van 2018 se drag. ʼn Grafiese 20180-voorstelling op die bors dui op die erfenis van die 80 jaar, lui die verklaring.